RAZPIS TEKMOVANJA V ZNANJU SLOVENŠČINE ZA *CANKARJEVO PRIZNANJE* V ŠOLSKEM LETU 2014/15

Naslov letošnjega tekmovanja je

**IZROČILO KNJIGE**

Dijaki 1. in 2. letnika

 **Prežihov Voranc: Doberdob**

Kako se trpljenje preprostega posameznika povezuje s časom velike vojne v romanu *Doberdob* Prežihovega Voranca? Kateri deli romana so dokumentarni, kateri prinašajo možnosti razmisleka o pogumu, žrtvovanju, celo nesmislu? Kako k sporočilnosti romana prispevajo prikazi besedilnih slik (podobe, zvoki, vonji), kako nenadni in nepričakovani dogodki, kako uporaba jezika – vojaškega izrazja in tudi tujih besednih zvez in povedi? Je v svetu, kakor ga prikazuje roman, sploh možen upor in je v njem prostora za zmago, zmagovalca?

Dijaki 3. in 4. letnika

 **Vitomil Zupan: Menuet za kitaro**

Kako »zveni« Zupanov *Menuet za kitaro*? So to »toni« poguma, cilja, osebne zmage – ali morda hrepenenja, dvoma, (samo)ironije? Koliko je v osrednji književni osebi zaznati miselnost avtorja – kdo bi lahko bil prvoosebni pripovedovalec? Je v svetu polarizacije, ki jo prinaša vojna, prostor za individualno misel, ljubezen, čutnost? So misli o demokraciji, osvajalnosti držav, poti in odmikajočemu se cilju aktualne tudi za sodobnega razmišljujočega in bralno zmožnega dijaka?

Šolsko tekmovanje: 4. 12. 2014

Področno tekmovanje: 22. 1. 2015

Državno tekmovanje: 28. 3. 2015

Oglejte si spletno stran [www.zrss.si](http://www.zrss.si) (Cankarjevo tekmovanje).

Kogar zanima, naj se prijavi svoji profesorici slovenščine. Pred jesenskimi počitnicami boste tekmovalci prejeli dodatna navodila.

Irena Doljak, prof.

Gimnazija Šentvid, 8. oktobra 2014